

**BORD UNIKU TA’ RIŻOLUZZJONI**

**Avviż ta' Post Battal**

**KAP TAL-UNITÀ**

**RIŻORSI**

**(SRB/AD/2017/001)**

|  |  |
| --- | --- |
| **Tip ta' kuntratt** | Aġent Temporanju |
| **Grupp ta' kariga u grad** | AD10 |
| **Tul ta' żmien tal-kuntratt** | 3 snin (jiġġedded) |
| **Qasam** | Direttorat E - Servizzi Korporattivi |
| **Post tax-xogħol** | Brussell, il-Belġju |
| **Stima ta' salarju bażiku fix-xahar** | 8,599.20 € |
| **Data tal-għeluq għall-applikazzjonijiet** | 19 ta' Marzu 2017 |
| **Lista ta’ riserva valida sa** | 31 ta’ Diċembru 2017 |
| **Perjodu ta' prova** | 9 xhur |

**Is-SRB**

**Is-SRB** hija l-awtorità Ewropea ta' riżoluzzjoni fl-Unjoni Bankarja Ewropea u **t-tieni pilastru tal-Unjoni Bankarja maħluqa riċentament. Flimkien mal-Awtoritajiet ta' Riżoluzzjoni Nazzjonali , tifforma "l-Mekkaniżmu Uniku ta' Riżoluzzjoni" (SRM).** Taħdem f'kooperazzjoni mill-qrib mal-awtoritajiet ta' riżoluzzjoni nazzjonali tal-Istati Membri parteċipanti, mal-Kummissjoni Ewropea u b'mod partikolari mal-Bank Ċentrali Ewropew.

Il-missjoni tagħha hija li tiġi żgurata riżoluzzjoni ordnata ta’ banek inadempjenti b’impatt minimu fuq l-ekonomija reali u fuq il-finanzi pubbliċi tal-Istati Membri parteċipanti u lil hinn.

Is-SRB hija responsabbli wkoll mill-ġestjoni tal-Fond Uniku ta' Riżoluzzjoni, li huwa stabbilit mill-Mekkaniżmu Uniku ta' Riżoluzzjoni biex jiġi żgurat li jkun hemm disponibbli appoġġ finanzjarju għal perjodu medju meta jkun meħtieġ, waqt li istituzzjoni ta' kreditu tkun qed tiġi ristrutturata u/jew riżolta.

Is-SRB hja aġenzija awtofinanzjata tal-Unjoni Ewropea.

Is-SRB se twettaq kompiti speċifiċi biex tipprepara u twettaq ir-riżoluzzjoni tal-banek inadempjenti jew li x'aktarx ifallu.

**L-impjieg**

Is-SRB qed jorganizza sejħa għal turija ta' interess, bil-għan li jistabbilixxi lista ta' riserva ta' Aġenti Temporanji għall-kariga ta' Kap tar-Riżorsi tal-Unità.

1. **Profil**

Il-Kap tar-Riżorsi tal-Unità se jkun qed imexxi tim multi-dixxipplinari u internazzjonali b’responsabbiltà diretta għall-Baġit u l-Finanzi, l-Akkwisti u r-Riżorsi Umani. Huwa/Hija se jkun/tkun responsabbli għall-immaniġġjar bla xkiel tal-Unità, jikkontribwixxi għad-definizzjoni tal-missjonijiet u l-programm ta’ ħidma tagħha, jalloka riżorsi bix-xieraq u jirrappreżenta l-laqgħat tal-Unità ma’ partijiet interessati interni u esterni.

Bħala maniġer, il-Kap tar-Riżorsi tal-Unità se jkun parteċipant ewlieni fil-promozzjoni ta’ kultura ta' xogħol orjentata lejn ir-riżultati, miftuħa u kollaborattiva fi ħdan is-SRB.

**1.1 Kompiti**

Il-kompitu tal-Kap tal-Unità jinkludi, fost oħrajn, dawn li ġejjin:

Immaniġġjar u strateġija

* Imexxi u jidderieġi l-Unità u l-impjegati tagħha;
* Jikkordina x-xogħol tat-tim u l-kontribut tiegħu għall-objettivi assenjati;
* Jimmaniġġja l-funzjonijiet tal-Baġit u l-Finanzi, l-Akkwisti u r-Riżorsi Umani tas-SRB billi jiżviluppa, jimplimenta u jimmonitorja strateġiji, politiki, regoli u proċessi fl-Unità, b'mod konformi mal-missjoni u l-objettivi tas-SRB, kif ukoll mar-Regolamenti Finanzjarji u tal-Persunal tal-UE.
* Jipprovdi appoġġ lill-Amministrazzjoni fl-interpretazzjoni tar-regoli kif ukoll fil-gwida, fl-informazzjoni u fil-pariri fuq l-implimentazzjoni ta’ proċeduri u politiki.

Baġit u Finanzi

* Joħroġ dokumenti relatati mal-baġit (talbiet tal-baġit, rapporti annwali, dokumenti ta’ programmar eċċ.) u informazzjoni meħtieġa mir-regolamenti finanzjarji applikabbli;
* Jivvaluta l-implimentazzjoni ta' ġestjoni finanzjarja soda;
* Jimmonitorja u jkompli jtejjeb iċ-ċirkwiti finanzjarji;
* Ifassal u jiżgura monitoraġġ globali tal-baġit tal-Unità u l-baġit ġenerali tas-SRB;
* Jidderieġi l-iżvilupp u l-manteniment u jiżviluppa linji gwidi u manwali ta’ proċeduri rilevanti għall-persunal fuq ċirkwiti finanzjarji.

Akkwisti

* Jimmonitorja u jamministra l-ippjanar u r-rappurtar ġenerali fuq il-bżonnijiet ta’ akkwist, abbażi tal-inputs u l-ħtiġijiet tal-Unità;
* Irawwem l-iżvilupp ta’ għodod u proċeduri komuni, inkluż il-linji gwidi tal-proċeduri, mudelli, eċċ.;
* Joħroġ verifiki *ex ante* qabel jiġu ppubblikati avviżi ta’ kuntratt;
* Jipprovdi appoġġ u parir fuq proċeduri lill-Unitajiet varji u lill-Amministrazzjoni;
* Jipprovdi taħriġ u appoġġ lil Unitajiet operazzjonali meta jindirizzaw l-akkwisti u l-ġestjoni ta’ kuntratt.

Riżorsi Umani

* Jimmonitorja d-determinazzjoni korretta u f’waqtha, is-segwitu u l-ħlas tar-rimunerazzjoni ta’ komponenti differenti ta' membri tal-persunal;
* Jimmonitorja l-implimentazzjoni ta' proċeduri effiċjenti ta’ reklutaġġ fir-rigward tal-implimentazzjoni strateġika tal-Pjan ta’ Stabbiliment;
* Jipparteċipa fl-għażla u l-proċeduri tar-reklutaġġ tas-SRB;
* Jifformula pjanijiet ta’ taħriġ u jiżgura żvilupp professjonali u personali għall-persunal f’konformità mal-ħtiġijiet tas-SRB;
* Jimmonitorja l-evalwazzjoni tal-prestazzjoni u l-proċeduri ta’ promozzjoni;
* Jappoġġja l-ġestjoni ta’ kunflitti tal-persunal;
* Iżomm kuntatt mal-persunal u jappoġġjah fuq id-drittijiet u l-obbligi tagħhom stabbiliti fir-Regolamenti tal-Persunal u fir-regoli ta' implimentazzjoni;
* Jikkontribwixxi għad-djalogu soċjali effettiv ma’ rappreżentanti tal-Kumitati tal-Persunal, dwar kwistjonijiet ta’ Riżorsi Umani.

Koordinazzjoni, għajnuna, ippjanar u rapportar

* Jikkoordina u jipprepara verifiki fit-tim;
* Isegwi u jirrevedi miżuri korrettivi meħudin mill-amministrazzjoni li jirriżultaw minn verifiki mwettqa minn korpi esterni;
* Jorganizza rappurtar regolari lill-Amministrazzjoni;
* Jikkollabora ma’ kontropartijiet f’istituzzjonijiet oħrajn (il-Kummissjoni Ewropea, il-Qorti tal-Awdituri, eċċ.) u/jew Aġenziji Ewropej oħrajn; u
* Iwettaq kwalunkwe dmir ieħor mitlub mill-amministrazzjoni tas-SRB fl-interess tas-servizz.

**Kwalifiki u esperjenza meħtieġa**

# Il-kriterji ta’ eliġibbiltà

## Kundizzjonijiet ġenerali

Sad-data tal-għeluq ta' din is-sejħa, il-kandidati għandhom:

* ikunu ċittadini ta' Stat Membru tal-Unjoni Ewropea;
* igawdu mid-drittijiet sħaħ tagħhom bħala ċittadini;
* ikunu ssodisfaw kull obbligu impost mil-liġijiet nazzjonali li jikkonċernaw is-servizz militari;
* jissodisfaw ir-rekwiżiti tal-karattru għad-doveri involuti;
* ikun kapaċi jtemm il-mandat ta’ tliet snin sħaħ qabel jilħaq l-età tal-irtirar (għall-persunal temporanju tal-Unjoni Ewropea, l-età tal-irtirar hija ddefinita bħala l-aħħar jum tax-xahar li fih il-persuna tagħlaq 66 sena);
* jkunu fiżikament b'saħħithom biex iwettqu d-dmirijiet tagħhom[[1]](#footnote-1).

**2.2 Edukazzjoni**

Il-kandidati huma mitluba jkollhom:

* Livell ta' edukazzjoni li jikkorrispondi għal studji universitarji mitmuma ta' mill-inqas 3 snin attestati b'diploma flimkien ma’ sena esperjenza professjonali relevanti;

JEW

* Livell ta' edukazzjoni li jikkorrispondi għal studji universitarji mitmuma ta' mill-inqas 4 snin attestati b'diploma.

Titoli ta' studju li jkunu ngħataw fl-Istati Membri tal-UE jew li huma s-suġġett ta’ ċertifikati ta’ ekwivalenza maħruġin mill-awtoritajiet fl-Istati Membri msemmija biss għandhom jiġu kkunsidrati.

1. **Esperjenza**

Fid-data ta' għeluq tal-applikazzjonijiet, il-kandidati għandu jkollhom ta’ mill-inqas tnax-il sena esperjenza professjonali[[2]](#footnote-2) (apparti s-sena ta’ esperjenza msemmija taħt "Edukazzjoni") f’qasam relevanti għal din il-kariga. Mit-tnax-il sena (12) ta’ esperjenza professjonali msemmija hawn fuq, mill-inqas sitt (6) snin ta’ esperjenza professjonali mixhuda bi prova jridu jkunu f’xi wħud mill-oqsma jew fl-oqsma kollha relatati mal-kompiti deskritti fit-taqsima 1 ta' hawn fuq.

## Ħiliet lingwistiċi

Peress li l-lingwa ta' ħidma predominanti tas-SRB hija l-Ingliż, il-kandidati għalhekk għandu jkollhom kmand eċċellenti tal-Ingliż mitkellem u miktub (Nota: Kelliema nattivi tal-Ingliż se jkunu meħtieġa juru l-kapaċità li jaħdmu b'lingwa tal-UE oħra fl-istadju tal-intervisti). Il-kandidati għandu jkollhom ukoll għarfien sodisfaċenti ta' lingwa uffiċjali oħra tal-Unjoni Ewropea[[3]](#footnote-3)

1. **Kriterji tal-għażla**

Essenzjali:

* Adegwatezza għat-twettiq tal-kompiti deskritti fit-Taqsima 1.1:
* Abbiltà mixhuda bi prova għall-bini u għal immaniġġjar ta’ timijiet;
* Minn tal-inqas sentejn esperjenza ta’ mmaniġġjar fuq livell medjan, b'esperjenza mixhuda bi prova fil-bini, ġestjoni u motivazzjoni ta' timijiet (jekk jogħġbok indika d-daqs u għal kemm snin mexxejt it-tim);
* Minn tal-inqas ħames snin esperjenza f’wieħed jew aktar mill-oqsma ta’ Baġit u Finanzi, Akkwisti u Riżorsi Umani, wara l-kisba ta’ kwalifikazzjoni minima (ara punt 3.A);
* Esperjenza fl-implimentazzjoni tar-regoli finanzjarji u l-akkwisti tal-UE;
* Għarfien eċċellenti tar-Regolamenti tal-Persunal u tal-Kondizzjonijiet tal-Impjiegi ta’ Impjegati tal-Unjoni Ewropea Oħrajn;
* Ħila evidenti biex jittratta/tittratta fajls kunfidenzjali, u għandu/għandha juża tattika u diskrezzjoni meta jindirizza/tindirizza lin-nies;
* Esperjenza mixhuda bi provi fir-Riżorsi Umani u/jew fil-Baġit u fil-Finanzi u Ġestjoni ta' Akkwisti u fid-definizzjoni u fl-implimentazzjoni ta' strateġiji u l-politiki fil-korp tal-UE;
* Għarfien ta’ prinċipji tan-negozju u tal-ġestjoni involuti fl-ippjanar strateġiku, l-allokazzjoni tar-riżorsi, tekniki ta’ tmexxija u koordinazzjoni tan-nies u r-riżorsi;
* Ħiliet organizzattivi u ta' ppjanar eċċellenti; esperjenza mixhuda bi prova fl-ippjanar u fl-eżekuzzjoni ta’ pjanijiet ta’ ħidma;
* Komunikazzjoni tajba u ħiliet organizzattivi;
* Il-kapaċità li jmexxi u jimmotiva lill-persunal u jtejjeb il-prestazzjoni tax-xogħol;
* Kmand tajjeb ħafna ta' Ingliż mitkellem u miktub, b’ħiliet ta’ abbozzar mixhuda bi prova.

Ta' vantaġġ:

* Esperjenza f’ħidma f'timijiet multikulturali;
* Esperjenza f’ħidma f’organizzazzjoni ġdida jew f’unità ta' negozju u/jew it-tmexxija ta' organizzazzjonijiet fi proċessi ta' tibdil;
* Grad postuniversitarju fir- orsi umani, fin-negozju, fil-finanzi, fl-ekonomija jew f’qasam relatat;
* Esperjenza fil-ġestjoni ta’ baġit korporattiv;
* Esperjenza fil-ġestjoni tal-verifiki, fl-indirizzar ta’ proċeduri ta' konformità ma' standards u valutazzjoni tar-riskji;
* Esperjenza preċedenti f'aġenzija tal-UE;
* Familjarità mas-settur tas-servizzi finanzjarji; u
* Għarfien tajjeb tal-Franċiż.

**Il-proċess tal-għażla**

# Kif tapplika

Tista' tapplika permezz tas-Sistema tal-EU CV Online[[4]](#footnote-4).

Biex ikunu jistgħu japplikaw onlajn permezz tal-bażijiet ta' data tal-EU CV online, il-kandidati l-ewwel iridu joħolqu kont jew jidħlu f'kont eżistenti. Jekk ma jkunux diġà għamlu hekk, il-kandidati l-ewwel ikunu jridu jimlew is-CV elettroniku. **L-Applikazzjonijiet għandhom isiru bl-Ingliż**. Ladarba jkunu mlew is-CV, il-kandidati jistgħu jagħżlu u japplikaw għas-sejħa ta' interess tal-għażla tagħhom. Il-kandidati huma mitluba jimlew l-oqsma rilevanti kollha tal-applikazzjoni. Il-mistoqsijiet tekniċi kollha dwar l-EU CV online għandhom jintbgħatu permezz tal-Paġna ta' kuntatt tal-EU CV online.

**Qabel ma tapplika, għandek tiċċekkja b'attenzjoni jekk tissodisfax il-kriterji ta' eliġibbiltà kollha.**

Hija r-responsabbiltà tiegħek li timla r-reġistrazzjoni onlajn tiegħek fil-ħin. Aħna nagħtuk parir biex ma tħallix għall-aħħar jiem biex tapplika peress li traffiku tal-internet qawwi jew problema fil-konnessjoni tal-internet jistgħu jwasslu biex ir-reġistrazzjoni onlajn tiegħek tiġi interrotta qabel ma tlestieha, b'hekk tobbligak tirrepeti l-proċess kollu. Ladarba tgħaddi l-iskadenza, ma tkunx tista' tirreġistra iktar.

F'dan l-istadju ma huwa meħtieġ l-ebda dokument ta' sostenn - dawn se jkunu meħtieġa iktar tard fil-proċess ta' reklutaġġ (ara t-taqsima 5.3).

Mat-tlestija tar-reġistrazzjoni onlajn tiegħek, fuq l-iskrin tirċievi numru tar-reġistrazzjoni, li għandek tieħu nota tiegħu. Ladarba tirċievi dan in-numru, il-proċess ta' reġistrazzjoni jintemm. Dan se jkun in-numru ta' referenza tiegħek f'dak kollu li jikkonċerna l-applikazzjoni tiegħek. Jekk ma tirċivix numru, l-applikazzjoni tiegħek ma tkunx ġiet irreġistrata!

Tintbagħatlek nota ta' għarfien tal-irċevuta tal-applikazzjoni tiegħek fl-indirizz tal-email indikat fl-applikazzjoni tiegħek. Hija r-responsabbiltà tiegħek li tivverifika li inti tagħti l-indirizz tal-email it-tajjeb.

**Data tal-għeluq għall-applikazzjonijiet: 19 ta’ Marzu 2017 f’nofsinhar (12:00 ħin ta’ Brussell)**

Tista' tapplika fuq:

[**https://ec.europa.eu/dgs/personnel\_administration/open\_applications/CV\_Cand/index.cfm?fuseaction=premierAcces**](https://ec.europa.eu/dgs/personnel_administration/open_applications/CV_Cand/index.cfm?fuseaction=premierAcces)

Jekk għandek diżabbiltà li timpedek milli tirreġistra onlajn, tista' tissottometti l-applikazzjoni tiegħek (CV u l-ittra ta' motivazzjoni) b'mod stampat bil-posta rreġistrata*[[5]](#footnote-5), ittimbrata mhux iktar tard mid-data tal-għeluq għar-reġistrazzjoni. Il-komunikazzjoni sussegwenti kollha bejnek u s-SRB se tkun bil-posta. F'dan il-każ, trid tehmeż mal-applikazzjoni tiegħek ċertifikat li jiċċertifika d-diżabbiltà tiegħek, maħruġ minn korp rikonoxxut. Għandek tistabbilixxi wkoll fuq karta separata kwalunkwe arranġament speċjali li taħseb li jkun meħtieġ biex ikun iktar faċli għalik biex tieħu sehem fl-għażla.*

Jekk teħtieġ iktar informazzjoni u/jew tiltaqa' ma' problemi tekniċi, jekk jogħġbok ibgħat email lil [SRB-RECRUITMENT@srb.europa.eu](mailto:SRB-RECRUITMENT@srb.europa.eu).

# Passi għall-proċedura tal-għażla

## Ammissjoni għall-proċedura tal-għażla

Wara d-data tal-għeluq għar-reġistrazzjoni onlajn, il-kumitat tal-għażla jiċċekkja l-applikazzjonijiet sottomessi għall-kriterji tal-eliġibbiltà deskritti fit-Taqsima 2. L-applikazzjonijiet li jissodisfaw dawn il-kundizzjonijiet imbagħad jiġu vvalutati għall-kriterji tal-għażla skont it-Taqsima 3.

## Valutazzjoni inizjali tal-applikazzjonijiet

Il-kumitat tal-għażla se jivvaluta kull applikazzjoni eliġibbli skont il-kwalifiki u t-taħriġ, l-esperjenza professjonali u l-motivazzjoni tal-kandidat fir-rigward tal-profil deskritt fit-Taqsima 1.1.

1. **Stedina għall-fażi tal-valutazzjoni**

Wara l-valutazzjoni inizjali tal-applikazzjonijiet, l-iktar kandidati adegwati għall-kariga se jiġu mistiedna għal intervista li ssir fi Brussell. Din il-fażi tinkludi ċentru ta' valutazzjoni mmexxi minn konsulenti ta’ reklutaġġ esterni, kif ukoll intervista mal-kumitat tal-għażla. Il-kumitat tal-għażla jista' jiddeċiedi wkoll li jinkludi testijiet addizzjonali f'dan l-istadju.

*Id-dettalji tal-ħin, id-data u l-indirizz tal-valutazzjoni jiġu kkomunikati lill-kandidati fiż-żmien dovut.*

Il-kandidati jkunu mitluba jissottomettu, jekk jintgħażlu u jiġu kkunsidrati għar-reklutaġġ, kopji ċċertifikati jew oriġinali tad-diploma/i u evidenza tal-esperjenza professjonali tagħhom, jindikaw b'mod ċar id-dati tal-bidu u t-tmiem, il-funzjoni(jiet) u n-natura eżatta tal-kompiti mwettqa.

Qabel l-iffirmar tal-kuntratt, il-kandidat(i) magħżul ikun meħtieġ jipprovdi l-verżjonijiet oriġinali tad-dokumenti li jipprovdu l-kriterji tal-eliġibbiltà.

**5.4 Il-fażi tal-valutazzjoni**

Intervista, ċentru ta' valutazzjoni, u kwalunkwe test ieħor mal-kumitat tal-għażla jippermettu t-twettiq ta' valutazzjoni tal-kandidat skont il-kriterji tal-għażla deskritti fit-Taqsima 3.

Il-fażi tal-valutazzjoni titwettaq bl-Ingliż.

## Il-verifika tad-dokumenti u l-iskrutinju

L-applikazzjonijiet tal-kandidati jiġu ċċekkjati mad-dokumenti ta' sostenn sabiex jikkonfermaw il-preċiżjoni u l-eliġibbiltà tal-applikazzjoni.

Jekk, fi kwalunkwe stadju tal-proċedura, jiġi stabbilit li l-informazzjoni f'applikazzjoni tkun ġiet iffalsifikata apposta, il-kandidat jiġi skwalifikat mill-proċess tal-għażla.

Tiġi skwalifikat ukoll jekk:

* ma tissodisfax il-kriterji kollha tal-eliġibbiltà;
* ma tipprovdix id-dokumenti ta' sostenn meħtieġa kollha.

## Lista ta' riżerva

Il-kumitat tal-għażla jpoġġi l-iktar kandidati eliġibbli adegwati fuq abbozz ta' lista ta' riżerva. Dan l-abbozz jintbagħat lill-Kap tas-SRB għall-approvazzjoni. Il-lista ta' riżerva adottata se tkun valida sal-31 ta' Diċembru 2017. Il-listi ta' riżerva jistgħu jiġu estiżi b'deċiżjoni tas-SRB. Qabel ma jiġu offruti post, il-kandidati fuq lista ta' riżerva jistgħu jkunu meħtieġa jgħaddu minn iktar valutazzjoni mis-SRB (eż. inkluż intervista oħra).

L-inklużjoni f'lista ta' riżerva ma timplika l-ebda intitolament għal impjieg fis-SRB.

**Informazzjoni importanti oħra**

# Informazzjoni ġenerali

## Opportunitajiet indaqs

Is-SRB japplika politika ta' opportunitajiet indaqs u jaċċetta applikazzjonijiet mingħajr diskriminazzjoni fuq l-ebda bażi.

## Il-kumitat tal-għażla

Se jinħatar kumitat tal-għażla. Jekk jogħġbok innota li l-proċedimenti interni tal-kumitat tal-għażla huma strettament kunfidenzjali u li kwalunkwe kuntatt mal-membri tiegħu huwa strettament projbit.

**6.3 Skeda ta' żmien approssimattiva**

Il-proċess tal-għażla jista' jieħu xi xhur biex jitlesta; l-ebda informazzjoni ma tiġi rilaxxata waqt dan il-perjodu. Il-bord tal-għażla għandu l-intenzjoni li jiffinalizza l-proċess ta' reklutaġġ għal dan il-post battal waqt Trimestru 2, 2017, bil-ħsieb li l-ewwel kandidati magħżula idealment jassumu l-kariga fi Q2 jew Q3, 2017.

## Kundizzjonijiet ta' reklutaġġ / Karriera

Il-kandidati magħżula jistgħu jiġu offruti kuntratt bħala aġent temporanju, f'konformità mal-Kundizzjonijiet ta' impjieg ta' ħaddiema oħra tal-Komunitajiet Ewropej għal perjodu inizjali ta' 3 snin, li jista' jiġġedded għal perjodu ieħor ta' 3 snin. Wara t-tieni perjodu, il-kuntratt jista' jiġġedded għal perjodu indefinit.

Il-post tal-impjieg huwa Brussell (il-Belġju), fejn huwa bbażat is-SRB.

## Rimunerazzjoni

L-applikanti magħżula li jiġu offruti kuntratt ta' impjieg, fid-dħul tas-servizz se jitpoġġew fil-pass 1 jew pass 2 tal-grad AD10, skont it-tul tal-esperjenza professjonali tagħhom. Is-salarji bażiċi ta' kull xahar għall-Uffiċjali tal-grad AD10, mill-1 ta' Diċembru 2016 fi Brussell, huma:

* Pass 1: €8,599.20
* Pass 2: €5,960.54

Minbarra s-salarju bażiku, il-membri tal-persunal jistgħu jkunu intitolati għal diversi benefiċċji, b'mod partikolari l-benefiċċju tal-espatrijazzjoni, benefiċċju tad-djar, benefiċċju ta' tfal dipendenti u benefiċċju tal-edukazzjoni. Is-salarji huma soġġetti għal taxxa tal-Komunità mnaqqsa fis-sors u l-membri tal-persunal huma eżentati mit-tassazzjoni nazzjonali.

## Protezzjoni ta’ data personali

Bħala l-korp responsabbli mill-organizzazzjoni tal-kompetizzjoni, is-SRB jiżgura li d-data personali tal-kandidati tiġi pproċessata kif meħtieġ mir-Regolament (KE) Nru 45/2001 tal-Parlament Ewropew u tal-Kunsill tat-18 ta' Diċembru 2000 dwar il-protezzjoni tal-individwu fir-rigward tal-ipproċessar ta' data personali mill-istituzzjonijiet u l-korpi tal-Komunità u dwar il-moviment liberu ta' dik id-data (Ġurnal Uffiċjali tal-Komunitajiet Ewropej, L 8 tat-12 ta' Jannar 2001). Dan japplika b'mod partikolari għall-kunfidenzjalità u għas-sigurtà ta’ tali data.

## Proċedura ta' appell

Jekk kandidat jikkunsidra li huwa/hija jkun ġie affettwat ħażin minn deċiżjoni partikolari, huwa/hija jista' jressaq ilment skont l-Artikolu 90(2) tar-Regolamenti tal-Persunal tal-Uffiċjali tal-Komunitajiet Ewropej u l-Kundizzjonijiet tal-impjieg ta' ħaddiema oħra tal-Komunitajiet Ewropej, fl-indirizz li ġej:

SRB

Il-proċedura tal-għażla: Ref. SRB/AD/2017/001

Treurenberg 22 (T-22 uffiċċju 01/PO59)

B-1049 Brussell,

Il-BELĠJU

L-ilment irid jitressaq fi żmien 3 xhur. Il-limitu taż-żmien għall-bidu ta' din it-tip ta' proċedura (ara r-Regolament tal-persunal kif emendat mill-Parlament Ewropew u r-Regolament tal-Kunsill Nru 1023/2013 tat-22 ta' Ottubru 2013 ippubblikat *f'Il-Ġurnal Uffiċjali tal-Unjoni Ewropea* L 287 tad-29 ta' Ottubru 2013, <http://europa.eu./eur-lex>) jibda minn meta l-kandidat jiġi mgħarraf bl-att li affettwah/a ħażin.

1. Qabel ma jassumi d-doveri tiegħu, il-kandidat magħżul issirlu eżaminazzjoni medika minn wieħed mill-uffiċjali mediċi tal-istituzzjonijiet. [↑](#footnote-ref-1)
2. L-esperjenza professjonali tibda tingħadd mid-data li fiha l-applikant ikun kiseb il-kwalifika minima għall-aċċess għall-profil inkwistjoni. Attività professjonali dokumentata kif suppost biss (jiġifieri, impjieg rimunerat jew impjieg għar-ras) se titqies. Xogħol part time se jitqies fi proporzjon għall-perċentwal ta' sigħat ta' xogħol full time maħduma. Il-perjodi ta' edukazzjoni u taħriġ u apprendistati mingħajr rimunerazzjoni mhux se jitqiesu. Boroż ta' studju, għotjiet u PhDs jistgħu jingħaddu bħala esperjenza professjonali sa massimu ta' 3 snin. Kwalunkwe perjodu ta' żmien partikolari jista' jingħadd darba biss (eż. jekk l-applikant kellu impjieg full time u għamel xogħol ta' konsulenza indipendenti filgħaxijiet u fi tmiem il-ġimgħa, il-ġranet ta' dan tal-aħħar ma jingħaddux mal-perjodu ta' dan ta' qabel). [↑](#footnote-ref-2)
3. Il-Bulgaru, il-Kroat, iċ-Ċek, id-Daniż, l-Olandiż, l-Ingliż, l-Estonjan, il-Finlandiż, il-Franċiż, l-Irlandiż, il-Ġermaniż, il-Grieg, l-Ungeriż, it-Taljan, il-Latvjan, il-Litwan, il-Malti, il-Pollakk, il-Portugiż, ir-Rumen, is-Slovakk, is-Sloven, l-Ispanjol, l-Iżvediż. [↑](#footnote-ref-3)
4. L-EU CV Online hija għodda użata mill-Kummissjoni Ewropea għar-reklutaġġ tal-persunal fuq bażi temporanja. [↑](#footnote-ref-4)
5. Bord Uniku ta' Riżoluzzjoni, Treurenberg 22, B-1049 Brussell [↑](#footnote-ref-5)